PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FV/3/1/046	Bratislava 13. júna 2008	

Protimonopolný úrad Slovenskej republiky, odbor koncentrácií v správnom konaní č. 0032/OK/2008 začatom dňa 15.05.2008 na základe oznámenia koncentrácie podnikateľom Třinecké železárny, a.s. so sídlom Průmyslová 1000,   739 70 Třinec - Staré Město, Česká republika, Identifikačné číslo: 180 50 646, prostredníctvom Mgr. Tomáša Marettu, advokáta so sídlom Štúrova 4, 811 02  Bratislava, vo veci koncentrácie podnikateľa Třinecké železárny, a.s. so sídlom Průmyslová 1000, 739 70 Třinec - Staré Město, Česká republika, Identifikačné číslo: 180 50 646  a podnikateľa D 5, akciová spoločnosť, Třinec so sídlom Průmyslová 1026, 739 65 Třinec – Staré Město, Česká republika, Identifikačné číslo: 476 74 539

rozhodol

na základe § 22 ods. 1 písm. d) v spojení s § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou vzniknutou podľa § 9 ods. 1 písm. b) v spojení s § 9 ods. 4 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej kontroly podnikateľa Třinecké železárny, a.s. so sídlom Průmyslová 1000, 739 70 Třinec - Staré Město, Česká republika, Identifikačné číslo: 180 50 646 nad podnikom podnikateľa D 5, akciová spoločnosť, Třinec so sídlom Průmyslová 1026, 739 65 Třinec – Staré Město, Česká republika, Identifikačné číslo: 476 74 539  na základe Smlouvy o převodu cenných papírů uzavretej medzi podnikateľom Třinecké železárny, a.s. so sídlom Průmyslová 1000, 739 70 Třinec - Staré Město, Česká republika, Identifikačné číslo: 180 50 646 a spoločnosťou Kelanton Trading Limited so sídlom Karpenisou 30, Nikózia, 1660, Cyperská republika dňa 14.04.2008.  

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 15.05.2008 doručené listom zaevidovaným úradom pod č. 1911/2008 oznámenie koncentrácie (ďalej len „Oznámenie“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou Třinecké železárny, a.s. so sídlom Průmyslová 1000, 739 70 Třinec - Staré Město, Česká republika, Identifikačné číslo: 180 50 646 (ďalej len „Třinecké železárny“) prostredníctvom právneho zástupcu Mgr. Tomáša Marettu, advokáta advokátskej kancelárie Čechová & Partners so sídlom Štúrova 4, 811 02 Bratislava (ďalej len „právny zástupca“).
Na základe vyššie uvedeného sa dňa 15.05.2008 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) správne konanie vedené pod číslom 0032/OK/2008 vo veci koncentrácie, ktorá spočíva v získaní priamej kontroly spoločnosti Třinecké železárny nad spoločnosťou D 5, akciová spoločnosť, Třinec so sídlom Průmyslová 1026, 739 65 Třinec – Staré Město, Česká republika, Identifikačné číslo: 476 74 539 (ďalej len „D5“) na základe Smlouvy o převodu cenných papírů uzavretej medzi spoločnosťou Třinecké železárny a spoločnosťou Kelanton Trading Limited so sídlom Karpenisou 30, Nikózia, 1660, Cyperská republika (ďalej len „Kelanton“) dňa 14.04.2008 (ďalej len „Zmluva“) o čom úrad informoval spoločnosť Třinecké železárny listom č. 2096/PMÚ SR/2008 zo dňa 28.05.2008.
Vyššie uvedeným listom úrad vyzval spoločnosť Třinecké železárny, aby doplnila predmetné oznámenie koncentrácie, nakoľko neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“).
Doručením podkladov a informácií predložených úradu listom             č. 2169/2008 zo dňa 03.06.2008 sa oznámenie koncentrácie stalo úplným podľa § 10 ods. 12 zákona a Vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie a lehota 60 pracovných dní na vydanie rozhodnutia podľa § 11 zákona začala plynúť dňa 04.6.2008 o čom úrad informoval spoločnosť Třinecké železárny listom č. 2209/PMÚ SR/2008 zo dňa 05.06.2008.
Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 15.05.2008.
Z podkladov a informácií, ktoré boli úradu predložené v predmetnom správnom konaní, vyplývajú nasledujúce skutočnosti.
Podnikatelia
Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Spoločnosť Třinecké železárny je akciovou spoločnosťou, ktorá bola založená podľa právneho poriadku Českej republiky a zapísaná dňa 21.03.1991 v Obchodnom registri vedenom pri Krajskom súde v Ostrave v odiele B, vložke 146. Jej predmetom podnikania podľa obchodného registra sú činnosti mechanického a chemického skúšania výrobkov a materiálov, ďalej výroba hutníckych výrobkov, výroba a predaj koksu a vedľajších koksochemických výrobkov, prenájom nebytových priestorov a verejných priestranstiev, kováčstvo, zámočníctvo, zlievarenstvo, výroba cementového tovaru a umelého kameniva a ďalšie. Hlavným predmetom činnosti spoločnosti Třinecké železárny je výroba oceľových dlhých valcovaných výrobkov. 
Spoločnosť Třinecké železárny je priamo a nepriamo, prostredníctvom spoločnosti R.F.G. a ďalej prostredníctvom spoločnosti Moravia Steel, kontrolovaná spoločnosťou Finitrading, a.s. so sídlom Nám. Svobody 526, 739 61, Třinec, Česká republika (ďalej len „Finitrading“). Predmetom činnosti spoločnosti Finitrading je kúpa tovaru na účely jeho ďalšieho predaja, sprostredkovanie obchodu, prenájom bytových a nebytových priestorov, nákup a predaj pohľadávok, strednodobé financovanie vývozných úverov a krátkodobé financovanie úverov poskytovaných pri dodávkach tovaru a služieb, činnosť podnikateľských, finančných organizačných a ekonomických poradcov, prenájom a požičiavanie hnuteľných vecí. Spoločnosť Finitrading tiež vykonáva kontrolu nad spoločnosťou R.F.G. a nad spoločnosťou Moravia Steel.
Spoločnosť R.F.G., a.s. je akciovou spoločnosťou so sídlom Nám. Svobody 526, 739 61, Třinec, Česká republika (ďalej len „R.F.G.“). Predmetom činnosti spoločnosti R.F.G. je činnosť technických poradcov v oblasti strojárenstva, hutníctva a energetiky, činnosť podnikateľských, finančných, organizačných a ekonomických poradcov, činnosť veľkoobchodu, špecializovaného maloobchodu a činnosť maloobchodu s motorovými vozidlami a ich príslušenstva. Spoločnosť R.F.G. vlastní akcie spoločnosti Moravia Steel.
Spoločnosť Moravia Steel, a.s. je akciová spoločnosť so sídlom Průmyslová 1000, 739 70 Třinec – Staré Město, Česká republika (ďalej len „Moravia Steel“). Predmetom činnosti spoločnosti Moravia Steel je veľkoobchodná činnosť, reklamná činnosť a marketing, sprostredkovanie obchodu, sprostredkovanie služieb, činnosť podnikateľských, finančných, organizačných a ekonomických poradcov, nakladanie s odpadmi, zasielateľstvo, výroba a dovoz presne špecifikovaných chemických látok a chemických prípravkov. 
Prostredníctvom spoločnosti Moravia Steel je realizovaný predaj takmer všetkých výrobkov vyrobených spoločnosťou Třinecké železárny a niektorými ďalšími spoločnosťami patriacimi do skupiny Třinecké železárny so sídlom na území Českej republiky.
Spoločnosť Moravia Steel vykonáva kontrolu nad viacerými spoločnosťami so sídlom v Českej republike ako aj mimo Českej republiky, ktorých presný zoznam je obsiahnutý v Oznámení koncentrácie, ktoré je súčasťou spisového materiálu.

Spoločnosť Třinecké železárny vykonáva priamu alebo nepriamu kontrolu vo viacerých spoločnostiach, ktorých presný zoznam je obsiahnutý v Oznámení koncentrácie, ktoré je súčasťou spisového materiálu.
V Slovenskej republike spoločnosť Třinecké železárny pôsobí a dosahuje obrat prostredníctvom spoločností, ktoré priamo alebo nepriamo kontroluje a taktiež prostredníctvom spoločností patriacich do jednej ekonomickej skupiny:
Spoločnosť Strojírny Třinec, a.s. je akciovou spoločnosťou so sídlom Průmyslová 1038, 739 64 Třinec – Staré Město, Česká republika (ďalej len „Strojírny Třinec“), ktorej predmetom činnosti je okrem iného zámočníctvo, kováčstvo, nástrojárstvo, kovoobrábanie, galvanizovanie, testovanie a meranie a analýzy, výroba strojov a zariadení pre určité hospodárske odvetvia, výroba strojov a zariadení pre využitie mechanickej energie, výroba a hutnícke spracovanie železa a ocele, výroba kovových konštrukcií, kotlov, telies a kontajnerov, povrchové úpravy a zváranie kovov a ďalšie činnosti.
Spoločnosť Slévárny Třinec, a.s. je akciovou spoločnosťou so sídlom Průmyslová 1001, 739 65 Třinec – Staré Město, Česká republika (ďalej len „Slevárny Třinec“), ktorej predmetom činnosti je okrem iného zlievárenstvo, výroba hutníckych výrobkov, poradenstvo v oblasti zlievárenstva, kovoobrábanie, zámočníctvo, tepelné spracovanie zváraných oceľových konštrukcií, modelárstvo a ďalšie činnosti.
Spoločnosť Doprava TŽ, a.s. je akciovou spoločnosťou so sídlom Průmyslová 1032, 739 65 Třinec – Staré Město, Česká republika (ďalej len „Doprava TŽ“), ktorej predmetom činnosti je cestná motorová doprava nákladná, veľkoobchod, opravy karosérií, opravy cestných vozidiel, prípravné práce pre stavby.
Spoločnosť TRIALFA, s.r.o. je spoločnosť s ručením obmedzeným so sídlom Ul. Míru 272, 739 65 Třinec – Kanada, Česká republika (ďalej len „Trialfa“), ktorej predmetom činnosti je kúpa tovaru na účely jeho ďalšieho predaja a predaj, výroba, inštalácia a opravy elektrických stojov a prístrojov, opravy ostatných dopravných prostriedkov, opravy pracovných strojov, kováčstvo, kovoobrábanie, zámočníctvo, nástrojárenstvo, narábanie s odpadmi, výroba a hutnícke spracovanie železa a ocele, sprostredkovanie obchodu a ďalšie.
Spoločnosť REFRASIL, s.r.o. je spoločnosť s ručením obmedzeným so sídlom Průmyslová 720, 739 65 Třinec – Konská, Česká republika (ďalej len „Refrasil“), ktorej predmetom činnosti je špecializovaný maloobchod, veľkoobchod, testovanie, meranie a analýzy, výroba porcelánových a keramických výrobkov okrem výrobkov pre stavebníctvo.
Spoločnosť Řetězárna a.s. je akciová spoločnosť so sídlom Polská 48, 790 81 Česká Ves, Česká republika (ďalej len „Řetězárna“), ktorej predmetom činnosti je okrem iných činností kúpa tovaru na účely jeho ďalšieho predaja a predaj, brúsenie a leštenie kovov, kováčstvo, kovoobrábanie, výroba ostatného kovového tovaru – reťaze, drôty, výrobky z drôtu, zámočníctvo, výroba nástrojov a ďalšie činnosti.
Spoločnosť Reťaze Slovakia, s.r.o. so sídlom Nádražná 30, 909 01 Skalica (ďalej len „Reťaze Slovakia“). Predmetom činnosti spoločnosti Reťaze Slovakia je kúpa tovaru na účely jeho predaja konečnému spotrebiteľovi (maloobchod) a iným prevádzkovateľom živností (veľkoobchod) v rozsahu voľnej živnosti, sprostredkovateľská činnosť, zámočníctvo, kovovýroba – výroba kovových výrobkov a ich častí, nákladná cestná preprava. 
Spoločnosť MATERIÁLOVÝ A METALURGICKÝ VÝZKUM s.r.o. je spoločnosť so sídlom Pohraniční 693/31, 706 02 Ostrava – Vítkovice, Česká republika (ďalej len „Materiálový výzkum“), ktorej predmetom činnosti je výroba a hutnícke spracovanie železa a ocele – výroba liatin, ocelí a ferozliatin, výroba ingotov a výkovkov, výroba kovových konštrukcií, kotlov, telies a kontajnerov, výskum a vývoj v oblasti prírodných a technických vied – metalurgia, materiálové inžinierstvo a ekológia, činnosť technických poradcov v oblasti vývoja, výroby a spracovania materiálov a k súvisiacej ekológii týchto procesov, testovanie, meranie a analýzy v oblasti kovových materiálov a ďalšie činnosti.
Spoločnosť VÚHŽ a.s. je spoločnosť so sídlom Dobrá 240, 739 51, Česká republika (ďalej len „VÚHŽ“), ktorej predmetom činnosti je zlievárenstvo, zámočníctvo, výroba, inštalácia a opravy elektrických strojov a prístrojov, výskum a vývoj v oblasti prírodných a technických vied alebo spoločenských vied, príprava a vypracovanie technických návrhov, testovanie, meranie, analýzy a kontroly, výroba strojov a zariadení pre využitie mechanickej energie, výroba a hutnícke spracovanie železa a ocele, veľkoobchod a ďalšie činnosti.
Spoločnosť Třinecké železárny pôsobí a dosahuje obrat podľa zákona na území Slovenskej republiky tiež prostredníctvom spoločnosti Barrandov Studio a.s. so sídlom Kříženecké nám. 322, Praha 5, Česká republika, ktorej predmetom činnosti je najmä výrobná, obchodná, produkčná, tvorivá a organizačná činnosť v oblasti audiovizuálnych záznamov a ich častí na všetkých audiovizuálnych médiách a nosičoch súčasných i budúcich, obchodná i veľkoobchodná činnosť, nadobúdanie a postúpenie autorských práv v oblasti audiovizuálnej tvorby a výroby a ďalšie činnosti a prostredníctvom spoločnosti Sochorová válcovna TŽ, a.s., spoločnosti so sídlom Průmyslová 1000, 379 70 Třinec – Staré Město, Česká republika, ktorej predmetom činnosti je najmä výroba a hutnícke spracovanie železa a ocele, kovoobrábanie, testovanie, meranie a analýzy, zámočníctvo, povrchové úpravy a zváranie kovov a ďalšie činnosti.
Z vyššie uvedených skutočností vyplýva, že spoločnosť Třinecké železárny je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.

Spoločnosť D 5 je spoločnosť založená podľa právneho poriadku Českej republiky, ktorá  bola zapísaná v Obchodnom registri Krajského súdu v Ostrave v oddieli B, vložke č. 637 dňa 02.11.1993. Predmetom činnosti spoločnosti D5 je najmä kováčstvo, zámočníctvo, násrojárstvo, kovoobrábanie, opravy cestných vozidiel, opravy karosérií, opravy pracovných strojov, výroby, inštalácia a opravy elektrických strojov a prístrojov, stolárstvo, murárske práce, tesárske práce, pokrývačstvo, klampiarstvo, podlahárstvo, montáž suchých stavieb a ďalšie činnosti.
Hlavné činnosti, ktoré spoločnosť D5 vykonáva je komplexné zaisťovanie opráv hutníckych agregátov po stránke strojných, elektro a stavebných prác. Spoločnosť sa organizačne skladá z prevádzky zámočníckych dielní, elektrotechnických dielní, stavebných dielní a žiarotechnických dielní. Vo všeobecnosti spoločnosť D5 vykonáva činnosti opráv, údržby a investičnej výstavby v hutnom a strojárenskom priemysle a činnosti pozemného staviteľstva v oblasti bytových a nebytových stavieb. 
Spoločnosť D5 má v Slovenskej republike zriadenú organizačnú zložku D 5 akciová spoločnosť, Třinec – organizačná zložka so sídlom Štefánikova 26, 040 01 Košice, ktorá je zapísaná v Obchodnom registri Okresného súdu Košice, oddiel: Po, vložka: 361.
Spoločnosť D5 nevykonáva kontrolu nad žiadnym iným subjektom.
Z vyššie uvedených skutočností vyplýva, že spoločnosť D5 je  podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Forma koncentrácie
Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Podľa § 9 ods. 3 zákona časť podniku podnikateľa je organizačná zložka podniku alebo aktíva, na ktorých základe možno dosahovať obrat.
Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Na základe Zmluvy uzavretej medzi podnikateľom Třinecké železárny ako kupujúcim akcií a spoločnosťou Kelanton ako vlastníkom všetkých 100 % akcií podnikateľa D5 a zároveň ako predávajúcim akcií, získa podnikateľ Třinecké železárny 100 % všetkých akcií podnikateľa D5, ktoré predstavujú 100 % podiel na základnom imaní spoločnosti D5 a tiež 100 % podiel na hlasovacích právach podnikateľa D5.
Z vyššie uvedeného vyplýva, že na základe Zmluvy získa podnikateľ Třinecké železárny priamu výlučnú kontrolu nad podnikom podnikateľa D5, čím vznikla koncentrácia podľa § 9 ods. 1 písm. b) zákona v spojení s § 9 ods. 4 písm. a) zákona.
Účastníci konania a koncentrácie
Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je spoločnosť Třinecké železárny.
Ak koncentráciou podnikateľ získava výlučnú kontrolu nad podnikom iného podnikateľa alebo nad časťou podniku iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava alebo podnikateľ, nad ktorého časťou sa kontrola získava. V predmetnom konaní teda účastníkmi posudzovanej koncentrácie sú spoločnosť Třinecké železárny ako nadobúdateľ priamej výlučnej kontroly nad podnikom podnikateľa D5 ako aj podnikateľ D5, nad podnikom ktorého sa kontrola získava. 
Koncentrácia podliehajúca kontrole úradu
Podľa § 10 ods. 1 koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo,
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
Vzhľadom na to, že koncentrácia vznikla na základe vyššie uvedenej Zmluvy podpísanej dňa 14.04.2008, podľa § 10 ods. 1 zákona úrad berie do úvahy obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2007. Vzhľadom na skutočnosť, že v čase podania Oznámenia podnikateľ D5 nemal účtovnú závierku za rok 2007 schválenú najvyšším orgánom spoločnosti, teda valným zhromaždením, úrad vychádzal z roku 2006, t.j. z obratov predložených podnikateľmi za účtovné obdobie 2006.
Podnikateľ Třinecké železárny dosahuje na území Slovenskej republiky priamy obrat len v minimálnom objeme. Realizáciu produkcie a tiež obraty na území Slovenskej republiky dosahuje podnikateľ Třinecké železárny hlavne prostredníctvom spoločnosti Moravia Steel.
Podnikateľ D5 dosahuje celosvetový obrat podľa § 10 ods. 1 písm. b) zákona, na území Slovenskej republiky dosahuje podnikateľ D5 len minimálny obrat.
Konkrétne výšky jednotlivých obratov dosiahnutých podnikateľom Třinecké železárny ako aj podnikateľom D5 na území Slovenskej republiky a na celosvetových trhoch tvoria predmet obchodného tajomstva a sú súčasťou spisového materiálu.
Vychádzajúc z vyššie uvedených ustanovení zákona v nadväznosti na predložené podklady a informácie úrad zistil, že účastníci koncentrácie dosiahli zákonom požadovaný obrat a teda posudzovaná koncentrácia podlieha kontrole úradu podľa § 10 ods. 1 písm. b) zákona.
Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a) 	uzavretia zmluvy, 
b) 	oznámenia prijatia návrhu v obchodnej verejnej súťaži, 
c) 	doručenia rozhodnutia štátneho orgánu podnikateľovi, 
d) 	keď Európska komisia oznámila podnikateľovi, že vo veci bude konať úrad alebo 
e) 	v ktorom nastala iná skutočnosť, na ktorej základe došlo k vzniku koncentrácie. 
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 
Právnym titulom predmetnej koncentrácie je Zmluva zo dňa 14.04.2008, t.j. deň relevantný pre začatie plynutia lehoty na oznámenie koncentrácie úradu je deň podpisu Zmluvy. Vzhľadom na to, že predmetná koncentrácia bola prostredníctvom právneho zástupcu úradu oznámená dňa 15.05.2008, úrad konštatuje, že nedošlo k porušeniu povinnosti oznámiť predmetnú koncentráciu v lehote podľa § 10 ods. 9 zákona.
Predmetná koncentrácia bola oznámená, v rámci Európskeho hospodárskeho priestoru okrem oznámeniu úradu, národnému súťažnému orgánu v Českej republike.
Relevantné trhy 
Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
Ako už bolo vyššiu uvedené vyššie, hlavným predmetom činnosti podnikateľa Třinecké železárny a spoločností kontrolovaných podnikateľom Třinecké železárny je výroba oceľových dlhých valcovaných výrobkov a ďalších hutníckych produktov. Takmer celú produkciu dodávanú na trh Slovenskej republiky realizuje podnikateľ Třinecké železárny prostredníctvom spoločnosti Moravia Steel patriacej do je jednej ekonomickej skupiny. 
Podnikateľ Třinecké železárny pôsobí na relevantných trhoch:
-	distribučných polotovarov,
-	dlhých výrobkov valcovaných za tepla,
-	plochých výrobkov valcovaných za tepla,
-	ťaženej, lúpanej a brúsenej ocele,
-	bezšvových trubiek. 
Vyššie uvedené výrobkové skupiny podnikateľa Třinecké železárny nie sú zastupiteľné a ide o skupiny výrobkov s výraznými diferenciami vyplývajúcimi z odlišných fyzikálnych charakteristík, technických charakteristík, z rozdielu v technológiách a pracovných postupoch, ich cenách a vývojoch cien v závislosti od vývoja v hlavných segmentoch spotreby ako aj v rozdiele ich použitia na výrobu finálnych produktov.

1.	Relevantný trh distribučných polotovarov predstavuje najmä predvalky a predliatky, ktoré slúžia k ďalšiemu hutníckemu spracovaniu. Preliatky sú určené na výrobu plochých oceľových výrobkov a predvalky sú určené na výrobu dlhých oceľových výrobkov. 
2.	Za výrobky relevantného  trhu dlhých výrobkov valcovaných za tepla sa považuje široký sortiment valcovaných dlhých výrobkov, ktoré majú rôzne profily, prierez a dĺžku, a to najmä valcovaný drôt, koľajnice, tyčovú oceľ. Pre zvýšenie vlastností sa využívajú široké možnosti ďalších úprav materiálu vrátane tepelného spracovania ako rôzne druhy žíhania a zušľachťovania. Valcovaný drôt je vyrábaný z vysoko akostnej ocele modernou technológiou. Sortiment valcovaného drôtu je široký a zahŕňa nízkouhlíkové, vysokouhlíkové, špeciálne i nehrdzavejúce ocele. Výroba koľajníc je jedným z najdôležitejších nosných programov spoločnosti. Dodávaných je niekoľko kruhov koľajníc, napr. železničné, električkové, banské. Za tepla valcované tyče z nelegovanej ocele, s rebrovitým povrchom, s kruhovým alebo takmer kruhovým prierezom sú určené rovnako pre výstuže do betónu. Výrobná technológia zabezpečuje u týchto výrobkov mechanické vlastnosti podľa požiadaviek odberateľov. Pre zvýšenie súdržnosti s betónom sa využíva profilovanie, rebierkovanie povrchu tyčí. Nosnými odberateľmi kruhovej ocele sú kováčske dielne, výrobcovia el. motorov, subdodávatelia automobilového priemyslu, ťahárne, výrobcovia ložísk.
3.	Relevantný trh plochých výrobkov valcovaných za tepla predstavuje plochú a širokú oceľ vyrábanú v šírkach 150-520 mm, hrúbkach 5-60 mm a dĺžkach 2-13 m. Hlavnými odberateľmi širokej ocele sú výrobcovia oceľových konštrukcií (zvarovaných nosníkov, podvozkov vagónov, návesov, poľnohospodárskych strojov, atď.). U vyšších akostí sú odberateľmi výrobcovia pružín, matríc a nástrojov.
4.	Relevantný trh ťaženej, lúpanej a brúsenej ocele pozostáva z ťahanej ocele kruhového, štvorcového, šesťhranného prierezu, ktorá je vyrábaná spracovaním už valcovaného výrobku (drôtu, tyčí) spôsobom zo zvitkov do zvitkov, prípadne do tyčí a z tyčí do tyčí. Najprv je uskutočnené odkujnenie valcovaného materiálu tryskaním a nasleduje vlastné ťahanie, delenie, rovnanie, nedeštruktívna kontrola a balenie. Lúpaná oceľ je výrobok kruhového tvaru priečneho prierezu z rôznych akostí ocele, ktorý je zhotovený lúpaním skôr vyvalcovaných tyčí na lúpacích strojoch, následne rovnaný a leštený. Lúpaním sa zabezpečujú zvláštne vlastnosti, rozmerová presnosť a akosť povrchu. Ťahaná a lúpaná tyč môže byť ďalej brúsená, prípadne ďalej leštená pre získanie ešte lepších vlastností povrchu a rozmerovej presnosti. Najčastejšie využitie je v strojárenstve pri výrobe kovových konštrukcií, šróbov, ložísk, dielov pre automobily, motocykle a bicykle a výrobu nábytku.
5.	Relevantný trh bezšvových trubiek zahŕňa bezšvové trúbky, ktoré sú najčastejšie vyrábané s priemerom od 1`` do 26`` a stenami hrubými od 2 mm a viac, podľa potreby a charakteru použitia. Najčastejšie využitie bezšvových trubiek je v strojárstve, farmaceutickom, ťažobnom, chemickom a jadrovom priemysle.
Ako už bolo vyššie uvedené, podnikateľ Třinecké železárny realizuje predaj svojich produktov prostredníctvom spoločnosti Moravia Steel, ktorá predmetné produkty predáva priamo spracovateľom alebo lokálnym distribútorom. Podnikateľ Třinecké železárny realizuje priamy predaj svojej produkcie len v minimálnej miere. 
Na základe skutočnosti, že predaj predmetných produktov podnikateľa Třinecké železárny a spoločností, nad ktorými podnikateľ Třinecké železárny vykonáva kontrolu, ktorý je na trhu v Slovenskej republike realizovaný vyššie uvedenou spoločnosť Moravia Steel, sa uskutočňuje na celom území Slovenskej republiky, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami, úrad zadefinoval priestorový relevantný trh vyššie uvedených tovarových relevantných trhov ako územie Slovenskej republiky.

Celková veľkosť trhu Slovenskej republiky v objemových jednotkách (v kt)
Rok	2005	2006	2007	
Trh distribučných polotovarov	261,0	280,0	287,0	
Trh dlhých výrobkov valcovaných za tepla	555,0	572,0	570,0	
Trh plochých výrobkov valcovaných za tepla	800,0	824,0	832,0	
Trh ťaženej, lúpanej a brúsenej ocele	14,2	14,8	19,7	
Trh bezšvových trubiek	---	25,0*	31,0	
* Podnikateľ Třinecké železárny a spoločnosti, nad ktorými podnikateľ Třinecké železárny vykonáva kontrolu pôsobí na trhu bezšvových trubiek od roku 2006, preto mu nie sú známe údaje o celkovej veľkosti trhu uvedeného trhu v období pred jeho vstupom na uvedený trh.
Podľa vyjadrenia účastníka správneho konania uvedeného v Oznámení koncentrácie, podnikateľovi Třinecké železárny nie sú známe údaje o celkovej veľkosti trhu vo finančnom vyjadrení.
Údaje o predaji v objemovom vyjadrení a finančnom vyjadrení ako aj odhad podielu podnikateľa Třinecké železárny na jednotlivých trhoch sú uvedené nižšie.

Relevantný trh distribučných polotovarov
	Objemové vyjadrenie
(v t)	Finančné vyjadrenie
(v mil. Sk)	Odhad trhového podielu
(v %)	
2005	[…]	[…]	[<3]	
2006	[…]	[…]	[<3]	
2007	[…]	[…]	[<3]	

Relevantný trh dlhých výrobkov valcovaných za tepla
	Objemové vyjadrenie
(v t)	Finančné vyjadrenie
(v mil. Sk)	Odhad trhového podielu
(v %)	
2005	[…]	[…]	[15-25]	
2006	[…]	[…]	[15-25]	
2007	[…]	[…]	[15-25]	

Relevantný trh plochých výrobkov valcovaných za tepla
	Objemové vyjadrenie
(v t)	Finančné vyjadrenie
(v mil. Sk)	Odhad trhového podielu
(v %)	
2005	[…]	[…]	[<3]	
2006	[…]	[…]	[<3]	
2007	[…]	[…]	[<3]	

Relevantný trh ťaženej, lúpanej a brúsenej ocele
	Objemové vyjadrenie
(v t)	Finančné vyjadrenie
(v mil. Sk)	Odhad trhového podielu
(v %)	
2005	[…]	[…]	[30-50]	
2006	[…]	[…]	[30-50]	
2007	[…]	[…]	[30-50]	

Relevantný trh bezšvových trubiek
	Objemové vyjadrenie
(v t)	Finančné vyjadrenie
(v mil. Sk)	Odhad trhového podielu
(v %)	
2005	[…]	[…]	---	
2006	[…]	[…]	[20-40]	
2007	[…]	[…]	[20-40]	

Údaje o predaji podnikateľa Třinecké železárny a spoločností, ktoré sú kontrolované podnikateľom Třinecké železárny v objemovom vyjadrení a vo finančnom vyjadrení ako aj odhad trhových podielov ekonomickej skupiny podnikateľa Třinecké železárny v Slovenskej republike na jednotlivých tovarových relevantných trhoch úrad v rozhodnutí neuvádza, nakoľko predmetné údaje boli podnikateľom Třinecké železárny označené za predmet obchodného tajomstva a sú súčasťou spisového materiálu. 

Odhad podielov na trhu jednotlivých konkurentov
Spoločnosť	Odhad trhového podielu
(v %)	
ArcelorMittal Ostrava a.s.	20	
ArcelorMittal Poland (Oddz. Huta katowice)	10	
Saarstahl Vertriebsgesellschaft GmbH	5	
ArcelorMittal (Hamburger Stahlwerke GmbH)	2	
ArcelorMittal (Walzdraht Hochfeld gmbH)	1	
ArcelorMittal (Luxemburg)	1	
CES (Corus Engineering Steel)	5	
Several Group (LUCCHINI S.p.A)	1	

Vyššie uvedené údaje o odhadovaných podieloch na trhu jednotlivých konkurentov sú komplexné a sú uvedené vo vzťahu k celkovému trhu s hutníckymi výrobkami.
Všetky vyššie uvedené údaje o veľkosti trhov, o objemovom vyjadrení ako aj o finančnom vyjadrení predaja skupiny podnikateľa Třinecké železárny a tiež o odhadoch trhových podielov jednotlivých konkurentov pochádzajú z marketingových materiálov podnikateľa Třinecké železárny a sú uvedené v Oznámení koncentrácie.
Údaje o dodávateľoch ako aj o odberateľoch podnikateľa Třinecké železárny úrad vo svojom rozhodnutí neuvádza nakoľko ich účastník správneho konania označil za predmet obchodného tajomstva.
Trh hutníckych výrobkov, medzi ktoré je zaradená i produkcia obsiahnutá vo vyššie uvedených definíciách tovarových relevantných trhov, sa v súčasnosti nachádza vo fáze zrelosti. Dopyt po hutníckych výrobkoch má značný cyklický charakter a je do značnej miery determinovaný najmä vývojom v nadväzujúcich odvetviach, a to predovšetkým automobilovom a vo všeobecnosti strojárskom priemysle, v stavebníctve a iných odvetviach. Hutnícke výrobky majú vo všeobecnosti povahu komoditného tovaru, ktorý je vyrábaný podľa medzinárodných a všeobecne platných noriem a teda môže byť kedykoľvek nahradený rovnakým výrobkom od iného výrobcu. Rozhodujúcim kritériom je cena výrobku, kvalita a šírka sortimentu sa považujú za nevyhnutné. 
Štruktúra zákazníkov výrobcov hutníckych výrobkov je charakteristická výskytom niekoľkých veľkých zákazníka a veľkého množstva malých lokálnych spotrebiteľov. Spotrebiteľom hutníckych výrobkov je sú v prevažnej miere spoločnosti hutníckej druhovýroby.
Ako už bolo vyššiu uvedené vyššie, hlavné činnosti, ktoré podnikateľ D5 vykonáva sú komplexné zaisťovanie opráv hutníckych agregátov po stránke strojných, elektro a stavebných prác. 
Vo všeobecnosti podnikateľ D5 pôsobí predovšetkým na nasledujúcich trhoch:
-	relevantný trh opráv, údržby a investičnej výstavby v hutnom a strojárskom priemysle,
-	relevantný trh pozemného staviteľstva v oblasti bytových a nebytových stavieb.
Jednotlivé služby poskytované podnikateľom D5 na jednotlivých trhoch je možné rozdeliť do kategórií podľa organizačnej štruktúry.
Relevantný trh opráv, údržba a investičnej výstavby v hutnom a strojárskom priemysle zahŕňa:
1.	Zámočnícke dielne, ktoré zahŕňajú činnosti ako výroba a montáž oceľových konštrukcií, výroba a montáž mostov, výroba a montáž žeriavov, žeriavových dráh, lamelových hákov, potrubných rozvodov, tlakových nádob, renovácie a opravy gumových dopravných pásov, opravy prasknutých kovových častí procesom METALOCK, opravy a kalibrácie všetkých druhov váh
2.	Elektrotechnické dielne, ktoré zahŕňajú činnosti ako opravy motorov, opravy prístrojov a bremenových magnetov, navijáreň, elektromotnážne práce, výroba rozvádzačov, opravy a údržba výťahov, skúšobňa el. strojov, reléová a meračská služba, kalibrácie prístrojov na meranie el. veličín,
3.	Žiarotechnické dielne, ktoré zahŕňajú činnosti ako žiarotechnické opravy zariadení kyslíkokonvertorovej oceliarne, žiarotechnické opravy vysokých pecí, pojazdných miešačov, zlievárni, energetiky valcovní, ostatných tepelných zariadení, mechanizácia opráv, opravy dopravných prostriedkov, doprava a dopravné služby, cestné stroje a mechanizmy.
Relevantný trh pozemného staviteľstva v oblasti bytových a nebytových stavieb zahŕňa:
4.	Stavebné dielne, ktoré zahŕňajú činnosti ako stavby na kľúč priemyslových, občianskych a bytových stavieb, výroba a položenie živičných zmesí, výroba betónov, práce vodným lúčom, izolatérske, klampiarske, tesárske a stolárske práce.
Podnikateľ D5 poskytuje väčšinu svojich služieb na území Českej republiky a len zanedbateľnú časť služieb poskytuje na území Poľska, Rakúska a Slovenskej republiky. Na území Slovenskej republiky podnikateľ D5 vyvíja len minimálnu podnikateľskú činnosť a jeho aktivity na trhu v Slovenskej republike sú podľa vyjadrenia účastníkov koncentrácie uvedeného v Oznámení koncentrácie len okrajové, minimálne a príležitostné. Taktiež účastníci koncentrácie v Oznámení uviedli, že podnikateľ D5 v budúcnosti neplánuje na trh v Slovenskej republike výrazne rozširovať svoju podnikateľskú činnosť.
Podnikateľ D5 väčšinu svojich poskytovaných činností realizuje pre podnikateľa Třinecké železárny. Podnikateľ D5 poskytuje služby osobám mimo podnikateľa Třinecké železárny a spoločností kontrolovaných podnikateľom Třinecké železárny len okrajovo a vo veľmi obmedzenej miere, pričom táto skutočnosť podľa vyjadrenia účastníka koncentrácie nebude dotknutá. Podnikateľ D5 dosahuje rozhodujúcu časť svojho obratu poskytovaním služieb spoločnostiam skupiny podnikateľa Třinecké železárny. Podnikateľ D5 dosiahol realizáciou svojich činností pre podnikateľa Třinecké železárny a spoločností skupiny Třinecké železárny v účtovnom období roku 2006 viac ako 50 % svojho obratu.
Vzhľadom vyššie uvedené a taktiež na skutočnosť, že tak ako bude uvedené neskôr, predmetná koncentrácia neovplyvní podmienky hospodárskej súťaže na relevantných trhoch distribučných polotovarov, dlhých výrobkov valcovaných za tepla, plochých výrobkov valcovaných za tepla, ťaženej, lúpanej a brúsenej ocele ani bezšvových trubiek na území Slovenskej republiky, úrad ponechal pre účely tohto rozhodnutia presnú definíciu priestorového trhu, na ktorom pôsobí podnikateľ D5 otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na relevantný trh distribučných polotovarov, dlhých výrobkov valcovaných za tepla, plochých výrobkov valcovaných za tepla, ťaženej, lúpanej a brúsenej ocele a bezšvových trubiek na území Slovenskej republiky. 
Dopad koncentrácie na hospodársku súťaž
Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.
Podnikateľ Třinecké železárny ako priamy nadobúdateľ kontroly nad podnikateľom D5, je spoločnosť pôsobiaca na trhu distribučných polotovarov, na trhu dlhých výrobkov valcovaných za tepla, na trhu plochých výrobkov valcovaných za tepla, na trhu ťaženej, lúpanej a brúsenej ocele a na trhu bezšvových trubiek. Podnikateľ D 5 pôsobí na trhu opráv, údržby a investičnej výstavby v hutnom a strojárskom priemysle a na trhu  pozemného staviteľstva v oblasti bytových a nebytových stavieb. Prevažnú väčšinu svojej činnosti realizuje podnikateľ D5 pre podnikateľa Třinecké železárny a spoločnosti patriace do jednej ekonomickej skupiny s podnikateľom Třinecké železárny. Podľa vyjadrenia účastníka konania, t.j. podnikateľa Třinecké železárny, dôvodom vzniku predmetnej koncentrácie je najmä zabezpečenie stabilizácie kapacít v oblasti potrebných stavebných strojných a elektro služieb. 
Vzhľadom na skutočnosť, že podnikateľ D5 je výrazným dodávateľom služieb opráv, údržby a investičnej výstavby v hutnom a strojárskom priemysle a služieb pozemného staviteľstva v oblasti bytových a nebytových stavieb pre podnikateľa Třinecké železárny, existuje medzi týmito podnikateľmi priamy vertikálny vzťah. V súvislosti s uvedeným ja predmetná koncentrácia vertikálnou koncentráciou. 
Vzhľadom na skutočnosť, že podnikateľ D5 pôsobí na trhoch v Slovenskej republike len príležitostne, minimálne a obmedzene a svoje služby poskytované pre podnikateľa Třinecké železárny na území Slovenskej republiky vôbec neposkytuje, činnosti podnikateľa Třinecké železárny a podnikateľa D5 nie sú na území Slovenskej republike v žiadnom, ani vertikálnom vzťahu a trhy a relevantné trhy, na ktorých pôsobí podnikateľ Třinecké železárny a relevantné trhy na ktorých pôsobí podnikateľ D5 sa na území Slovenskej republiky neprekrývajú.
Z vyššie uvedeného vyplýva, že po uskutočnení transakcie sa nezmenia podmienky hospodárskej súťaže na relevantnom trhu v Slovenskej republike, a preto úrad dospel k záveru, že predmetná koncentrácia nebude mať žiaden dopad na trh Slovenskej republiky, nijako nezmení štruktúru trhu Slovenskej republiky a taktiež nevytvára alebo neposilňuje dominantné postavenie podnikateľa Třinecké železárny, ktorého dôsledkom sú významné prekážky efektívnej hospodárskej súťaže na relevantnom trhu.
Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.
Podľa § 33 zákona úrad listom č. 2280/PMÚ SR/2008 zo dňa 11.06.2008 vyzval účastníka správneho konania, t.j. podnikateľa Třinecké železárny pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.
Listom č. 2303/2008 zo dňa 12.05.2008 sa podnikateľ Třinecké železárny k predmetnej výzve úradu vyjadril, že berie na vedomie výsledky šetrenia vykonaného úradom a nemá k uvedenému žiadne pripomienky ani návrhy na doplnenie dokazovania v predmetnej veci.
Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
Mgr. Tomáš Maretta
advokát
Čechová & Partners
Štúrova 4
811 02   Bratislava